กองทุนอสังหาฯยังเนื้อหอม หลังเฟดคงดอกเบี้ย
บลจ.ไทยพาณิชย์ คาดกองทุนอสังหาฯ อินฟราฯ ฟันด์ ยังเนื้อหอมหลังเฟดคงดอกเบี้ย โชว์ฝีมือจ่ายปันผล 9 กองรวด มูลค่ารวม 2,500 ล้าน
8 ก.พ. 2560

บลจ.ไทยพาณิชย์ คาดกองทุนอสังหาฯ อินฟราฯ ฟันด์ ยังเนื้อหอมหลังเฟดคงดอกเบี้ย โชว์ฝีมือจ่ายปันผล 9 กองรวด มูลค่ารวม 2,500 ล้าน  
นายสมิทธ์ พนมยงค์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า จากกรณีธนาคารกลางสหรัฐ (เฟด) มีมติคงดอกเบี้ยและไม่ส่งสัญญาณที่จะปรับขึ้นดอกเบี้ย ดังนั้นผลตอบแทนของกองทุนรวมอสังหาริมทรัพย์และกองทุนรวมโครงสร้างพื้นฐาน หรือ อินฟราสตรักเจอร์ฟันด์ ที่ลงทุนในทรัพย์สินที่ยังมีอัตราการเติบโตของค่าเช่า และจ่ายเงินปันผลในอัตราสูงอย่างต่อเนื่อง เชื่อว่าจะยังคงได้รับความสนใจจากนักลงทุนต่อไป
ขณะที่บริษัทจ่ายปันผลกองทุนอสังหาฯ และกองอินฟราฯ ภายใต้การบริหารสำหรับการดำเนินงานระหว่างวันที่ 1 ต.ค.- 31 ธ.ค. 2559 รวม 9 กองทุน ในวันที่ 23 ก.พ.นี้ รวมมูลค่า 2,590 ล้านบาท มีกองทุนอสังหาฯ ประเภทอาคารสำนักงาน 3 กองทุน ได้แก่ กองทุนรวมสิทธิการเช่าอสังหาริมทรัพย์ CPN คอมเมอร์เชียล โกรท (CPNCG) จ่ายในอัตรา 0.2331 บาท/หน่วย กองทุนรวมสิทธิการเช่าอสังหาริมทรัพย์ไพร์มออฟฟิศ (POPF) และกองทุนรวมอสังหาริมทรัพย์แสนสิริ ไพร์มออฟฟิศ (SIRIP) จ่ายในอัตรา 0.1450 บาท/หน่วย 
สำหรับกองทุนอสังหาริมทรัพย์ ประเภทศูนย์การค้า มีจำนวน 1 กองทุน คือ กองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) จ่ายในอัตรา 0.2930 บาท/หน่วย กองทุนอสังหาฯ ประเภทคอมมูนิตี้มอลล์ จำนวน 1 กองทุน คือ กองทุนรวมสิทธิการเช่าอสังหาริมทรัพย์คริสตัล รีเทล โกรท (CRYSTAL) จ่ายในอัตรา 0.1930 บาท/หน่วย 
กองทุนอสังหาริมทรัพย์ ประเภทโรงงานและคลังสินค้า มีจำนวน 2 กองทุน ได้แก่ กองทุนรวมสิทธิการเช่าอสังหาริมทรัพย์ ไทคอน อินดัสเทรียล โกรท (TGROWTH) จ่ายในอัตรา 0.1950 บาท/หน่วย และกองทุนรวมอสังหาริมทรัพย์ปิ่นทอง อินดัสเตรียล ปาร์ค (PPF) จ่ายในอัตรา 0.1945 บาท/หน่วย 
นอกจากนี้ ยังมีกองทุนอสังหาริมทรัพย์ ประเภทโรงแรม 1 กองทุน คือ กองทุนรวมอสังหาริมทรัพย์เอราวัณ โฮเทล โกรท (ERWPF) ที่ลงทุนในโรงแรมไอบิส ป่าตอง และโรงแรมไอบิส พัทยา จ่ายในอัตรา 0.1480 บาท/หน่วย และจ่ายคืนเงินลงทุน 0.1992 บาท และกองทุนรวมโครงสร้างพื้นฐานโทรคมนาคม 1 กองทุน คือ กองทุนรวมโครงสร้างพื้นฐานโทรคมนาคม ดิจิทัล (DIF) จ่ายในอัตรา 0.2400 บาท/หน่วย